РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство,

и водопривреду

12 Број: 06-2/153-17

24. август 2017. године

Б е о г р а д

З А П И С Н И К

16. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 24. АВГУСТА 2017. ГОДИНЕ

Седница је почела у 8,05 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Жарко Богатиновић, Марко Гавриловић, Радован Јанчић, Арпад Фремонд и Нада Лазић, као и Звонимир Ђокић (заменик Јасмине Обрадовић), Огњен Пантовић (заменик Тијане Давидовац), Далибор Радичевић (заменик Милије Милетића), Владимир Ђурић (заменик Ненада Божића) и Драган Јовановић, заменици чланова Одбора.

Седници нису присуствовали чланови Одбора: Јасмина Обрадовић, Тијана Давидовац, Милија Милетић, Марјана Мараш, Мирослав Алексић, Горан Јешић, Милорад Мирчић, проф. др Миладин Шеварлић и Ненад Божић.

Седници су присуствовали и народни посланици Олена Папуга и Марко Зељуг.

Седници су присуствовали представници Министарства пољопривреде, шумарства и водопривреде: Бранислав Недимовић, министар као и представници средстава јавног информисања.

Одбор је већином гласова (9 за, 1 није гласао) усвојио следећи

**Д н е в н и р е д**

1. Разматрање Предлога закона о измени и допунама Закона о пољопривредном земљишту, који је поднела Влада (број 320-2209/17 од 14. августа 2017. године), у начелу;
2. Разно.

Прва тачка дневног реда **- Разматрање Предлога закона о измени и допунама Закона о пољопривредном земљишту, који је поднела Влада (број 320-2209/17 од 14. августа 2017. године), у начелу**

У уводним напоменама,Бранислав Недимовић образложио је Предлог закона, истакавши да се Предлогом закона о измени и допунама Закона о пољопривредном земљишту мења члан којим се прописује да страна физичка и правна лица не могу да буду власници пољопривредног земљишта, осим ако овим законом другачије није одређено, у складу са Споразумом о стабилизацији и придруживању између европских заједница и њихових држава чланицаса, са једне стране, и Републике Србије, са друге стране. Предлогом закона предложена су и ограничења која се тичу стицања својине, али оно што је најбитније је да рокови теку од дана доношења закона и да држављанин државе чланице Европске уније може стећи у својину највише до 2 хектара пољопривредног земљишта у приватној својини. Министар је истакао да Република Србија има право прече куповине пољопривредног земљишта у приватној својини које је предмет правног посла, где право прече куповине одобрава Влада, на предлог Комисије, у складу са овим законом.

Одбор је већином гласова (10 за, 1 уздржан, 1 није гласао), а на основу члана 156. став 3. Пословника Народне скупштине одлучио да поднесе Народној скупштини следећи

И з в е ш т а ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о измени и допунама Закона о пољопривредном земљишту, у начелу.

За известиоца Одбора на седници Народне скупштине одређен је Маријан Ристичевић, председник Одбора.

Друга тачка дневног реда - **Разно**

Под тачком Разно, није било пријављених за расправу.

Пошто других питања и предлога није било, седница је закључена у у 8,10 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић